ወረርሽኙን ሰዎችን ከሃይማኖታቸው ለመነጠል የተፈጠረ አስመስሎ ሰውን ማዘናጋት ተገቢ አለመሆኑን ግብረ ኃይሉ አሳሰበ።
የአማራ ክልል የኮሮና ቫይረስ ወረርሽኝ መከላከልና መቆጣጠር ግብረ ኃይል ወረርሽኙን ለመከላከል እየተሠሩ ባሉና ቀጣይ ትኩረት ሊሰጥባቸው በሚገቡ ጉዳዮች ዙሪያ ዛሬ ማምሻ ጋዜጣዊ መግለጫ ሰጥቷል። በመግለጫው ላይ እንደተመላከተውም ወረርሽኙ በምዕራብ ጎንደር አካባቢ ልዩ ትኩረት ያስፈልገዋል።የአማራ ክልል ምክትል ርእሰ መሥተዳድርና የኮሮና መከላከልና መቆጣጠር ግብረ ኃይል ምክትል ሰብሳቢ ዶክተር ፋንታ ማንደፍሮ እንደተናገሩት በምዕራብ ጎንደር የምርመራ ማዕከል ማቋቋምና የሕክምና መስጫ በመተማና አብርሃጅራ ሆስፒታሎች መስጠት ያስፈልጋል። ካልሆነ ታማሚዎችን በመኪና እስከ 200 ኪሎ ሜትር አጓጉዞ ጎንደር ማከም በመካከሉ ሌሎችን ለቫይረሱበሽታው ሰዎችን ከሃይማኖታቸው ለመነጠል ሆን ተብሎ የመጣ አስመስለው ሕዝቡን የሚያሳስቱ አካላት በመኖራቸው ሕዝቡ ያለጥንቃቄ ወደሃይማኖት ተቋማት እየሄደ መሆኑንም ዶክተር ፋንታ ገልጸዋል። “እንዲህ ዓይነት ወሬዎች ሕዝቡን ሆን ብሎ ለማጋለጥ የሚነዙ መሆኑን ሕዝቡ መረዳት አለበት” ነው ያሉት ዶክተር ፋንታ።በተለይም በምዕራብ ጎንደር በኩል ከሱዳን የሚገቡ ሰዎችን በተመለከተ ደግሞ በአግባቡ በማዕከላት ማቆየት እንደሚገባ ጠቅሰው ያሉት ማዕከላት ግን በቂ አለመሆናቸውን አስታውቀዋል። ከፌዴራል መንግሥት ጋር በመነጋገር ከመተማና ገንዳውኃ ለይቶ ማቆያዎች በተጨማሪ በድንኳን መጠለያዎችን ለማዘጋጀት እየተሠራ መሆኑንም ጠቁመዋል።በምክትል ርእሰ መሥተዳድር ማዕረግ የማኅበራዊ ክላስተር አስተባባሪ እና የግብረ ኃይሉ ሰብሳቢ ሙሉነሽ አበበ (ዶክተር) እንደተናገሩት ደግሞ ግብረ ኃይሉ የኮሮና ቫይረስ ሁለንተናዊ ቀውስ እንዳያስከትል ጥረት እያደረገ የሚገኝ ቢሆንም በሚጠበቀው ልክ አበረታች ውጤቶች እየታዩ አለመሆኑን ገልጸዋል። በተለይ በምዕራብ ጎንደር ዞን ጠረፋማ ቦታዎች እየተስተዋለ ያለው ሁኔታ አሳሳቢ እንደሆነም ነው ያስረዱት። እስካሁን በነበረው ሂደት የክልሉ መንግሥት ከሌሎች ባለድርሻ አካላት ጋር ተቀናጅቶ የማቆያ ቦታዎችን ለማስፋትም ሆነ አስፈላጊ ግብዓቶችን ሲያቀርብ የቆየ መሆኑን ዶክተር ሙሉነሽ ጠቅሰዋል፡፡ አሁን ግን ችግሩ ከአቅም በላይ እየሆነ መምጣቱን አስታውቀዋል።በተለይ በምዕራብ ጎንደር በየቀኑ ከ400 በላይ ሰዎች የሚገቡ መሆኑን ታሳቢ ያደረጉ የማቆያ ቦታዎች አለመኖር፣ የመመርመሪያና የሕክምና መስጫ ማዕከል በአቅራቢያው ባለመኖሩ በቅድመ መከላከሉ ሥራው ላይ እንቅፋት እየፈጠረ እንደሆነ አስረድተዋል።ከመከላከል አንጻር የባሕሪ ለውጥ አለመምጣቱን የገለጹት ዶክተር ሙሉነሽ የግንዛቤ መፍጠሪያ መንገዱን መፈተሽ እንደሚገባም አመላክተዋል። “ሕዝቡ የምናስተምረውን እየሰማ አይደለም፤ ግን ማስተማሩን እንቀጥላለን። እስከመጨረሻው ማስተማርና መመርመር እንዲቀጥል እንጥራለን። የምርመራ ፕሮቶኮልም እንዲከለስ ተደርጓል” ብለዋል። የቤት ለቤት ቅኝትና የመስክ ጉብኝት እንደሚጠናከርም ዶክተር ሙሉነሽ አሳስበዋል።